Soet en suur vir Hamza in Ranchi | Netwerk24
Deur Tinus van Staden 21 Oktober 2019 16:52
"Dit was my eerste toetsvyftigtal, maar ook die eerste keer wat ek twee keer op dieselfde dag uitgehaal is," het die Protea-kolwer Hamza ná dag drie van die derde toets teen Indië in Ranchi gesê.
Zubayr Hamza onderweg na sy vyftigtal in die Proteas se eerste kolfbeurt teen Indië in die derde toets in Ranchi. Foto: AP
Hamza het Maandag in die Proteas se eerste beurt 62 aangeteken en in die tweede beurt is hy vir 'n nulletjie uit.
"Ek is teleurgesteld dat ek nie die goeie geleentheid kon gebruik wat ek in die eerste beurt gehad het nie."
Hamza was waarskynlik die enigste Protea wat Maandag enigsins rede gehad het om te glimlag. Suid-Afrika het 'n allemintige 16 paaltjies verloor en word deur nóg 'n beurt-nederlaag in die gesig gestaar.
Die span sal sy tweede beurt Dinsdag op 132/8 hervat – steeds 203 lopies agter Indië se verklaarde eerstebeurt-telling van 497/9.
"Dit was 'n taai dag en baie teleurstellend vir die span."
Volgens Hamza regverdig die toestande nie die Protea-kolwers se kleitrappery nie.
"Om bykans twee keer in minder as twee dae uitgeboul te word, is baie power. Dit is taai, ons het gesukkel om vennootskappe te bou.
"Hul boulers was goed en gedissiplineerd, maar ons het gesukkel met ons verdediging. Die boulers het met aanvallende lyne volhard, hulle was baie goed, maar ons was nie goed genoeg nie."
Die Indiese snelboulers was uitstekend in dié reeks, maar Hamza sê Suid-Afrika was nooit geïntimideer deur hulle nie.
"Ons het hul snelboulers nooit onderskat nie. Hulle het baie aanvallende lyne geboul en ons gedwing om na die meerderheid van hul aflewerings te speel.
"Ons verdediging was net nie goed genoeg om hulle te keer nie."
Hy glo ook nie dis 'n feit dat hulle hul nie goed genoeg voorberei het vir die Indiese naatboulers se aanslag nie.
"Jy verwag dat draaiboulers meer van 'n bedreiging in Indië sal wees, maar dis nie dat ons nie goed voorberei het vir die naatboulers nie."
Hy sê hy probeer positief bly en neem die lesse ter harte wat die span in die reeks op die harde manier geleer het.